b'\n_START_ARTICLE_\nHirvij\xc3\xa4rvi (j\xc3\xa4rvi Juupajoella)\n_START_SECTION_\nMaantietoa\n_START_PARAGRAPH_\nJ\xc3\xa4rven pinta-ala on 73 hehtaaria ja se on 2,8 kilometri\xc3\xa4 pitk\xc3\xa4 ja 450 metri\xc3\xa4 leve\xc3\xa4. J\xc3\xa4rvell\xc3\xa4 ei ole kartan mukaan saaria. Se on koillis-lounais-suuntaisena pitk\xc3\xa4 ja kapea, mutta sen keskell\xc3\xa4 sijaitseva Kahilanniemi kaventaa sen 100 metri\xc3\xa4 leve\xc3\xa4ksi. Sen rantaviivan pituus on 7,2 kilometri\xc3\xa4 ja j\xc3\xa4rven luoteispuoli on korkeiden m\xc3\xa4kien reunustama. Korkeimmat m\xc3\xa4et ovat Eskolanm\xc3\xa4ki, Kuusim\xc3\xa4ki ja Hirvivuori, jotka kohoavat 65 metrin korkeuteen. J\xc3\xa4rven lounaisp\xc3\xa4\xc3\xa4t\xc3\xa4 kutsutaan Luhtaanper\xc3\xa4ksi._NEWLINE_J\xc3\xa4rven haja-asutus muodostuu 15 taloudesta, joista nelj\xc3\xa4 tai viisi ovat maatiloja. Rannoille on rakennettu l\xc3\xa4hes 30 vapaa-ajan asuntoa. Niille tulee tiet yhdystielt\xc3\xa4 14299 ja siit\xc3\xa4 haarautuvilta kyl\xc3\xa4teilt\xc3\xa4.\n_START_SECTION_\nLuontoarvoja\n_START_PARAGRAPH_\nJ\xc3\xa4rven vedenlaatua on tutkittu ainakin vuosina 1977, 1987, 1988, 2000 ja 2005. Niiden tulosten mukaan j\xc3\xa4rven ekologinen luokitus on hyv\xc3\xa4. J\xc3\xa4rven veden humuspitoisuus on hieman kohonnut ja samoin ovat veden ravinnepitoisuudet, koska j\xc3\xa4rvi luokitellaan karun ja liev\xc3\xa4sti rehev\xc3\xb6ityneen j\xc3\xa4rven tasojen v\xc3\xa4lille. Suuntaus on kuitenkin kohti rehev\xc3\xb6itymist\xc3\xa4 ainakin fosforipitoisuuksien osalta. T\xc3\xa4m\xc3\xa4 aiheuttaa osaltaan l\xc3\xa4mp\xc3\xb6tilakerrostuneisuuden vallitsessa alusvedess\xc3\xa4 happipitoisuuden v\xc3\xa4henemist\xc3\xa4, kun eli\xc3\xb6t hengitt\xc3\xa4v\xc3\xa4t ja ravinteet kuluttavat happea kemiallisesti. Veden happamuustaso on kohonnut 1970\xe2\x80\x931980-lukujen tasosta pH 6,2 nykyiseen tasoon pH 6,5. J\xc3\xa4rven virkistyskelpoisuusluokitus on hyv\xc3\xa4.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi sijaitsee Kokem\xc3\xa4enjoen vesist\xc3\xb6ss\xc3\xa4 (vesist\xc3\xb6aluetunnus 35) L\xc3\xa4ngelm\xc3\xa4veden ja Hauhon reittien valuma-alueen (35.7) Lepp\xc3\xa4hampaanjoen valuma-alueella (35.75), jonka Sahajoen valuma-alueeseen (35.756) se kuuluu. J\xc3\xa4rvi saa p\xc3\xa4\xc3\xa4osan vedest\xc3\xa4\xc3\xa4n sen lounaisp\xc3\xa4\xc3\xa4h\xc3\xa4n laskevan Luhtaanjoen valuma-alueelta. Luhtaanjoki tulee Pet\xc3\xa4\xc3\xa4j\xc3\xa4rvilt\xc3\xa4 ja se laskee matkallaan Rautalammin l\xc3\xa4pi. Koillisp\xc3\xa4\xc3\xa4h\xc3\xa4n laskee Lamminj\xc3\xa4rvi ja Salkinojaa my\xc3\xb6ten Muhuj\xc3\xa4rvi. J\xc3\xa4rven vedenpinnan korkeus on 114,6 metri\xc3\xa4 mpy. ja sen laskujoki on Pajujoki, joka laskee Pylkinj\xc3\xa4rveen. Pajujoelle tulee pudotusta 6,4 metri\xc3\xa4. Vesireitti jatkuu Pylkinj\xc3\xa4rven j\xc3\xa4lkeen sen omalla laskujoella, joka yhtyy Sahajokeen.'